Meddelelse fra kommissionen

Eksempel på erklæring vedrørende oplysninger om en virksomheds status som SMV

(2003/C 118/03)

Formålet med denne meddelelse er at fremme anvendelsen af Kommissionens henstilling 2003/361/EF(1) om definitionen af små og mellemstore virksomheder, som erstatter henstilling 96/280/EF af 3. april 1996.

I Det Europæiske Økonomiske Samarbejdsområde er der ca. 20 millioner virksomheder af kategorien mikrovirksomheder, små og mellemstore virksomheder. De udgør en vigtig kilde til jobskabelse og spiller en vigtig rolle for forbedringen af konkurrenceevnen. Det er deres evne til at afdække nye behov både hos de endelige forbrugere og hos de erhvervsdrivende, deres potentiale med hensyn til at overtage nye teknologier og deres bidrag til lærlingeuddannelsen, erhvervsuddannelserne og den lokale udvikling, der afgør, hvor stor en produktivitetsstigning der vil kunne opnås i EU som helhed, og hvor stor muligheden er for at nå de mål, der blev opstillet på Det Europæiske Råds møde i Lissabon. De lokale og nationale myndigheders og fællesskabsmyndighedernes ansvar med hensyn til at opstille erhvervspolitikker, som tager hensyn til disse virksomhedskategoriers specifikke behov og kapacitet, er derfor et vigtigt spørgsmål.

At fremme udviklingen af sådanne politikker er hovedformålet med Kommissionens nye henstilling om definitionen af små og mellemstore virksomheder. En mere præcis definition vil give større retssikkerhed. Da der er tale om en definition, der er bedre tilpasset de forskellige kategorier af SMV'er, og som også tager hensyn til de forskellige typer forbindelser mellem virksomhederne, vil den fremme investeringerne og innovationen i SMV'erne og gøre det lettere at oprette partnerskaber mellem virksomhederne. Disse fordele bør opnås, uden at virksomheder, der ikke har de økonomiske kendetegn eller oplever de problemer, der gør sig gældende for ægte SMV'er, uberettiget nyder godt af foranstaltninger, som er beregnet for SMV'er.

Denne henstilling har været genstand for meget indgående drøftelser med erhvervsorganisationerne, medlemsstaterne og eksperter fra erhvervslivet i Gruppen for Erhvervspolitik(2). Udkastet har i øvrigt været igennem to åbne høringer på internettet. Efter mere end et års arbejde er man nået frem til næsten fuld enighed på trods af forskelligartetheden af de mål, man stilede mod.

Alle de berørte parter mener, at det er vigtigt, at denne øgede retssikkerhed og denne bedre tilpasning til de økonomiske realiteter fra myndighedernes side følges op af bestræbelser på at forenkle og fremskynde den administrative behandling af sager, hvor der kræves status som mikrovirksomhed eller lille eller mellemstor virksomhed. At give de virksomheder, der måtte ønske det, mulighed for selv at udarbejde enkle erklæringer (eventuelt online), anses således for at være en moderne og velegnet metode, som tilmed udgør en praktisk "brugsanvisning" for virksomhederne.

Dokumentet, der er vedlagt denne meddelelse, er en model til en sådan erklæring. Det er på ingen måde obligatorisk for virksomhederne eller medlemsstaternes myndigheder at anvende den eller at overtage dens indhold, men den er tænkt som et muligt eksempel blandt flere. Sådanne erklæringer indskrænker i øvrigt ikke den kontrol, som måtte være fastlagt i national ret eller fællesskabsret.

Dersom de medlemsstater, der vil anvende definitionen af SMV'er, også ønsker at sikre en hurtigere behandling af de administrative sagsdokumenter, vil det naturligvis være ønskeligt, om en sådan erklæring ikke øger virksomhedernes samlede administrative byrde, men at den så vidt muligt erstatter andre anmodninger om oplysninger, som tidligere har skullet forelægges, og at den så vidt muligt integreres i sagsdokumenterne i forbindelse med ansøgninger om deltagelse i foranstaltninger, hvor der kræves status som SMV.

Modellen kan med henblik herpå anvendes i den form, hvori den findes i bilaget. Den kan også suppleres, forenkles eller tilpasses for at tage hensyn til national administrativ praksis. For at sikre en størst mulig forenkling vil det naturligvis være ønskeligt, at den enkelte medlemsstat anvender den samme model i forbindelse med samtlige de administrative procedurer i medlemsstaten, hvor der kræves status som SMV.

Da formålet med henstillingen er at skabe en fælles referenceramme for definitionen af SMV'er, vil det naturligvis virke mod hensigten, hvis anvendelsen af en sådan modelerklæring fører til divergerende fortolkninger af denne definition. Derfor henledes opmærksomheden på, at der i eventuelle andre modelerklæringer, som tjener samme formål, skal tages hensyn til samtlige bestemmelser i teksten til henstillingen med hensyn til at fastslå ansøgervirksomhedens status som mikrovirksomhed, lille virksomhed eller mellemstor virksomhed. Det er henstillingens og ikke erklæringens tekst, der fastlægger kriterierne for bestemmelsen af status som SMV.

I den forbindelse skal det understreges, at den foreslåede modelerklæring refererer til Rådets syvende direktiv 83/349/EØF om konsoliderede regnskaber. Virksomheder, der opfylder en af de betingelser, der er fastsat i artikel 1 i dette direktiv, er faktisk tilknyttede, jf. artikel 3, stk. 3, i definitionen af SMV'er, under hensyntagen til arten af disse betingelser. Det er derfor praktisk for de virksomheder, der er forpligtet til at udarbejde konsoliderede regnskaber i henhold til dette rådsdirektiv, automatisk at vide, at de også er tilknyttede, jf. definitionen af SMV'er. Foretages der på et senere tidspunkt ændringer af dette syvende direktiv, som måtte resultere i en divergens mellem de to definitioner, vil det imidlertid være nødvendigt at tilpasse modelerklæringen for at tage hensyn hertil.

Under hensyntagen til fristerne for ikrafttrædelse af en sådan eventuel ændring vil denne tilpasning sandsynligvis kunne finde sted samtidig med en eventuel kommende ændring af henstillingen om definitionen af SMV'er i overensstemmelse med artikel 9 i bilaget til henstillingen.

>PIC FILE= "C_2003118DA.000701.TIF">

>PIC FILE= "C_2003118DA.000801.TIF">

>PIC FILE= "C_2003118DA.000901.TIF">

>PIC FILE= "C_2003118DA.001001.TIF">

>PIC FILE= "C_2003118DA.001101.TIF">

>PIC FILE= "C_2003118DA.001201.TIF">

>PIC FILE= "C_2003118DA.001301.TIF">

>PIC FILE= "C_2003118DA.001401.TIF">

>PIC FILE= "C_2003118DA.001501.TIF">

(1) EUT L 124 af 20.5.2003, s....

(2) Kommissionens afgørelse 2000/690/EF af 8. november 2000 om nedsættelse af en gruppe for erhvervspolitik (EFT L 285 af 10.11.2000, s. 24).